Kutollo 16 | Beibele Inthaneteng | Phetolelo ya Lefase le Lefsa
16 Ka kwa lentšu le le hlabošago+ le le tšwago sekgethweng le re go barongwa ba šupago: “Eyang le tšhollele meruswi e šupago ya bogale+ bja Modimo lefaseng.” 2 Morongwa wa pele+ a ya gomme a tšhollela moruswi wa gagwe lefaseng.+ Batho bao ba bego ba na le leswao la sebata+ le bao ba bego ba rapela seswantšho+ sa sona ba tlaišwa ke sešo se bohloko se sešoro.+ 3 Wa bobedi+ a tšhollela moruswi wa gagwe lewatleng.+ La fetoga madi+ a bjalo ka a mohu gomme gwa hwa moya o mongwe le o mongwe o phelago, ee, dilo tše di lego ka lewatleng.+ 4 Wa boraro+ a tšhollela moruswi wa gagwe dinokeng+ le didibeng tša meetse. Tša fetoga madi.+ 5 Ka kwa morongwa yo a lego godimo ga meetse a re: “Wena Yo a lego gona le yo a bego a le gona,+ Mmotegi,+ o lokile, gobane o ntšhitše dikahlolo tše,+ 6 gobane ba tšholotše madi a bakgethwa le a baporofeta,+ o ba neile madi+ gore ba a nwe; ba swanelwa ke seo.”+ 7 Ka kwa aletare e re: “Ee, Jehofa Modimo, Ramatlaohle,+ dikahlolo tša gago ke tša therešo le tša go loka.”+ 8 Wa bone+ a tšhollela moruswi wa gagwe letšatšing; letšatši la dumelelwa gore le fiše+ batho ka mollo. 9 Batho ba fišwa ke phišo e kgolo, eupša ba roga leina+ la Modimo yo a nago le matla+ godimo ga dikotlo tše, gomme ba se ke ba itshola le go mo nea letago.+ 10 Wa bohlano a tšhollela moruswi wa gagwe sedulong sa bogoši sa sebata.+ Mmušo wa sona wa swifala,+ batho ba itoma maleme ka baka la bohloko bjo ba bo kwago, 11 eupša ba roga+ Modimo wa legodimo ka baka la mahloko ao ba a kwago le ka baka la dišo tša bona gomme ba se ke ba itshola medirong ya bona. 12 Wa botshelela+ a tšhollela moruswi wa gagwe nokeng e kgolo ya Eforate,+ meetse a yona a gopa+ e le gore dikgoši tše di tšwago bohlabatšatši di lokišetšwe tsela.+ 13 Ka bona dipolelo tše di buduletšwego+ tše tharo tše di sa hlwekago tše di swanago le digwagwa+ di etšwa molomong wa drakone+ le molomong wa sebata+ le molomong wa moporofeta wa maaka.+ 14 Ge e le gabotse, ke dipolelo tše di buduletšwego+ ke batemona gomme di dira dipontšho,+ di ya go dikgoši+ tša lefase+ ka moka go di rapela ntweng+ ya letšatši le legolo+ la Modimo Ramatlaohle.+ 15 “Tsebang gore ke tla bjalo ka lehodu.+ Go thaba yo a dulago a phafogile+ gomme a apere diaparo tša gagwe tša ka ntle, e le gore a se ke a sepela a hloboletše gomme batho ba lebelela dihlong tša gagwe.”+ 16 Tša di kgobokeletša lefelong le le bitšwago Haramagedone*+ ka Seheberu. 17 Wa bošupa a tšhollela moruswi wa gagwe moyeng.+ Ge a dira bjalo, lentšu le le hlabošago+ la tšwa sekgethweng sedulong sa bogoši, la re: “Go phethegile!” 18 Gwa ba le magadima le mantšu le medumo gomme gwa ba le tšhišinyego e kgolo ya lefase+ yeo e sešogo ya ba gona ga e sa le batho ba eba gona lefaseng,+ e be e le tšhišinyego ya lefase+ e apareditšego kudu le e kgolo kudu. 19 Motse o mogolo+ wa kgaogana ka dikarolo tše tharo gomme metse ya ditšhaba ya wa; Babilona o Mogolo+ a gopolwa ke Modimo gore a newe senwelo sa beine ya bogale bja kgalefo ya Modimo.+ 20 Le gona sehlakahlaka se sengwe le se sengwe sa tšhaba gomme dithaba tša se ke tša hwetšwa.+ 21 Sefako se segolo+ seo leswika le lengwe le le lengwe la sona e lego la boima bjo e ka bago bja talente* sa wela batho se etšwa legodimong, ke moka batho ba roga+ Modimo ka baka la kotlo ya sefako seo,+ gobane kotlo yeo e be e le e kgolo ka mo go sa tlwaelegago.
Leina le le ra gore, “Thaba ya Megido.”
Mo e ka bago dikhilograma tše 20,4.